Jerusalem toya yoŋoonoŋga tosianoŋ kokaeŋ jegi,
“Eja kaparaŋ koma qewombaajoŋ romoŋgojuti,
iinoŋ mono ii me?
Iibu,
iinoŋ ejemba jaagianoŋ asuganoŋ qaa jero mende jeŋ muju.
Kawaajoŋ eja koi kanoŋ Hamoqeqe Toya Kraist kolooji,
qaa ii hoŋa galeŋkoŋkoŋ eja yoŋoo gejagianoŋ kemero moju me qaago?
Hamoqeqe Toya Kraistnoŋ kawaatiwaajoŋ jeŋ kouma laligogiti,
iinoŋ ‘Daeŋkaya koloowaati,
ii moŋnoŋ moŋ mende mobaa,’
jejuto,
eja koi kanoŋ daeŋkaya kolooroti,
ii saanoŋ mojoŋ.”
Kaeŋ amiŋ mogi Jiisasnoŋ jiwowoŋ jigowaa totoŋ uutanoŋ nama aroya meŋ metaama kuma oŋoma qaa kokaeŋ jero,
“Oŋo noojoŋ kokaeŋ jeju,
‘Eja ii moma muŋ gomaŋa dakanoŋga ii saanoŋ mojoŋ.’
Neenaa ku-usuŋ qaganoŋ mende kolooŋ nanjeŋ.
Wasiŋ nonoti,
iinoŋ wasiwasi Toya hoŋa kolooro ii mende moma kotoŋ muŋ laligoju.
Iinoŋ wasiŋ nono iwaanoŋga kamaawetiwaajoŋ ii saanoŋ moma mujeŋ.”
Kaeŋ jero ii meŋ somoŋgowombaajoŋ mogito,
kambaŋanoŋ mende kaŋ kuurotiwaajoŋ ama moŋnoŋ selianoŋ mende mero.
Kaeŋ mogito,
ejemba tuuŋ somata yoŋoonoŋga mamaganoŋ moma laariŋ muŋ kokaeŋ jegi,
“Kraistnoŋ kawaati,
iinoŋ mono eja koi uuguŋ aŋgoleto meŋ laligowaa me nomaeŋ?
Kaeŋ taniŋaaŋ kolooja.”
Kiaŋ.
Ejemba tuuŋ yoŋonoŋ Jiisaswaajoŋ kaeŋ niinoŋgiinoŋ jeŋ jenoŋkooli aŋgiti,
ii Farisii (Kana qaawaa kaparaŋkoŋkoŋ) yoŋonoŋ mogi.
Ii moma jigo gawoŋ galeŋ yoŋowo nama kiropo galeŋ (sikiriti) tosaaŋa wasiŋ oŋoŋgi meŋ somoŋgowombaa kagi.
Kagi Jiisasnoŋ kokaeŋ jero,
“Niinoŋ oŋowo kambaŋ torodaamoŋ toroqeŋ laligomaŋa.
Ii laligoŋgo oŋomesaoŋ wasiŋ nono kamaawetiwaanoŋ eleema umaŋa.
Ube iwaaŋ noma laligowuto,
nii mende mokolooŋ nombuya.
Niinoŋ gomaŋ laligomaŋati,
oŋo iikanoŋ kawombaajoŋ amamaawuya.”
Kaeŋ jero Juuda jotamemeya yoŋonoŋ batugianoŋ kokaeŋ amigi,
“‘Nono mokolooŋ mubombaajoŋ amamaawoŋa,’
jeja.
Iikawaajoŋ mono dakanoŋ umambaajoŋ jeja?
Juuda ejemba tosianoŋ deema kantri tosianoŋ kema Griik yoŋoo batugianoŋ laligojuti,
mono iyoŋoonoŋ kema Griik ejemba kuma oŋomambaajoŋ moma jeja me?
Qaa kokaeŋ jeja,
‘Iwaaŋ noma laligowuto,
nii mende mokolooŋ nombu,’
ano qaa moŋ kokaeŋ jeja,
‘Niinoŋ gomaŋ laligomaŋati,
oŋo iikanoŋ kawombaajoŋ amamaawuya.’
Qaa woi yoroo kanagara nomaeŋ?”
Kaeŋ amigito,
kendoŋ aisoogiti,
iikawaa weeŋ konoga somata kanoŋ kaŋ kuuro Jiisasnoŋ nama kotakotagadeeŋ qama kokaeŋ jero,
“Moŋnoŋ apuwaajoŋ moji,
iinoŋ mono noonoŋ kaŋ newa.
Buŋa Terenoŋ qaa moŋ kokaeŋ oogita eja,
‘Moŋnoŋ nii moma laariŋ nonji,
iwaa uutanoŋga laaligo kotigaa apuyanoŋ mono tooŋ sasagoŋ koumakebaa.’”
Kaeŋ jeroto,
qaa ii Uŋa Toroyaajoŋ sare ama kokaeŋ jero,
“Daeŋ oŋonoŋ nii moma laariŋ nonjuti,
oŋonoŋ mono Uŋa Toroya buŋa qeŋ aoŋ laligowuya.”
Anutunoŋ Jiisas namonoŋ laligorotiwaa so Siwewaa asamararaŋa mende muro laligoro.
Iikawaajoŋ Uŋa Toroya mende wasiro kamaaŋ uugianoŋ kemero eeŋ laligogi.
Kiaŋ.
Jiisasnoŋ kaeŋ jero ejemba tuuŋ somata yoŋoonoŋga tosianoŋ qaa ii moma kokaeŋ jegi,
“Eja koi kanoŋ mono oŋaga gejatootoo eja asugiwaatiwaajoŋ jegiti,
mono ii kolooja.”
Tosianoŋ jegi,
“Iinoŋ Hamoqeqe Toya Kraist kolooja.”
Kaeŋ jegito,
tosianoŋ qewagoŋ jegi,
“Kraistnoŋ mono nomaeŋ Galili prowinsnoŋga kanaga?
Ii mende sokonja.
Buŋa Terenoŋ kokaeŋ jeja,
‘Kiŋ Deiwidnoŋ Judia prowinswaa taoŋ melaa Betlehem kanoŋ laligoroti,
Kraistnoŋ iikanoŋa kolooŋ Deiwidwaa gbiliuruta yoŋoonoŋga moŋ koloowaa.’”
Kaaŋ kaaŋ laŋ jegi ejemba tuuŋ yoŋonoŋ Jiisaswaajoŋ ama juma deeŋgi.
Yoŋoonoŋga tosianoŋ meŋ somoŋgowombaajoŋ mogito,
moŋnoŋ selianoŋ mende mero.
Kiaŋ.
Jiwowoŋ jigowaa kiropo galeŋ (sikiriti) yoŋonoŋ eleema jigo gawoŋ galeŋ ano Farisii (Kana qaawaa kaparaŋkoŋkoŋ) yoŋoonoŋ kagi kokaeŋ jeŋ oŋoŋgi,
“Oŋo naambaajoŋ ii mende meŋ kaju?”
Jeŋ oŋoŋgi kokaeŋ meleeŋgi,
“Eja iikanoŋ qaa jeŋkeji,
moŋnoŋ kambaŋ moŋnoŋ qaa tania kaaŋa mende jero.”
Kaeŋ meleeŋgi Farisii (Kana qaawaa kaparaŋkoŋkoŋ) yoŋonoŋ qisiŋ jeŋ oŋoŋgi,
“Oŋo kaaŋiadeeŋ eŋkaloloŋ meŋ oŋono laligoju me?
Galeŋkoŋkoŋ eja nonoonoŋga moŋnoŋ mono ii mende moma laariŋ muro.
Ano Farisii (Kana qaawaa kaparaŋkoŋkoŋ) nonoonoŋga moŋnoŋ moŋ uuta iwaanoŋ baageŋ meleeno me qaago?
Kaeŋ qaago totoonto,
ejemba tuuŋlelembe Mooseswaa Kana qaa mende moma kotoŋ Jiisaswaa qaa moma gadokopa qaa laŋ jeŋkejuti,
iyoŋoonoŋ qaa seŋa ii mesaowoŋa!
Anutunoŋ mono ii qasuaaŋ oŋono tiwilaawuya.”
Kaeŋ jeŋ oŋoŋgi eja qata Nikodeemus wala Jiisaswaanoŋ karo qambaŋmambaŋ qaa muroti,
iinoŋ kaaŋagadeeŋ iyoŋoonoŋga moŋ kolooŋ batugianoŋ rama kokaeŋ iŋijoro,
“Eja moŋnoŋ siŋgisoŋgo anoti,
ii mende qisiniŋ jero momago kileŋ gosiniŋ sokonja me qaago?
Mende gosiŋ qaaya eeŋ laŋ jeŋ tegowoŋati eeŋ,
mono anono Kana qaanana qewoŋa me?
Ii mende sokombaa.”
Kaeŋ jero moma kokaeŋ meleema mugi,
“Gii kaaŋagadeeŋ Jiisas kaaŋa meleema Galili qanda ejaga koloojaŋ me?
Galili prowinsnoŋga gejatootoo eja moŋ mende koloowaati,
ii mojoŋ.
Kaya ii geeŋgo Buŋa Tere weeŋgoŋ kania moŋgama moma kotowa.”
Kaeŋ jenoŋkooli ama juma deema mirigianoŋ keŋgi.
Kiaŋ.